Henkilö- ja yhteystiedot Henkilötiedot on tärkeää ain olla mukana ansioluettelossa, sillä ne auttavat työnantaja tavoittamaan sinut. Henkilötietoihin kuuluu aina nimi, osoite, sähköpostiosoite ja puhelinnumero. Nämä on oltava mukana CV:ssä, vaikka hakisit töitä sähköpostilla tai työnantajan rekrytointijärjestelmän kautta. Joissakin tapauksissa henkilötiedoissa voi olla myös syntymäaika, siviilisääty ja syntymäpaikka, mutta nämä ovat henkilötietoja, joita ei enää suositella CV:ssä mainittaviksi. On paljon henkilökohtaisia tietoja, joiden CV:ssä esille tuominen voi johtaa syrjintään. Uskonto on hyvin henkilökohtainen tieto, jota ei pääsääntöisesti kannata ottaa ansioluetteloon mukaan kuin aivan erityisistä syistä. Perhetilanne tai lapset voi hyvin jättää pois, samoin asepalvelus. Ajokortti on joissakin työtehtävissä suureksi eduksi, etenkin kun työhön liittyvää liikkumista ei voi jättää joukkoliikenteen varaan. Sosiaalisen median profiilit, etenkin Linkedin, ovat monelle tärkeä työkalu työnhaun yhteydessä, joten voit lisätä ansioluetteloon linkin Linkedin-profiilisii. Jos hakemaasi työhön liittyy sosiaalisen median käyttöä, voit liittää linkkejä myös muihin profiileihisi, sillä hyvin tuotettu sisältö toimii tällöin eräänlaisena työnäytteenä.   Moni liittää ansioluetteloon valokuvan, mutta tämä jakaa mielipiteitä. Jonkun mielestä valokuva on lähestulkoon pakollinen, toiset puolestaan neuvovat jättämään sen pois. Jos aiot käyttää valokuvaa ansioluettelossa, huolehdi siitä että kuva on laadultaan hyvä ja antaa sinusta edustavan kuvan. Henkilökohtainen profiili Profiili on hiljalleen vakiinnuttanut paikkansa suomalaisessa CV:ssä, mutta se ei ole perinteinen osa ansioluetteloa Suomessa. Profiili on lyhyt, noin 5 rivin pituinen CV:n alkupuolella oleva myyvä tiivistelmä sinusta, ja sen tehtävä on houkutella ansioluettelon lukija lukemaan pidemmälle. Profiilin kirjoittaminen on usein vaikeaa, sillä se vaatii sekä luovuutta että sitä, että kohdennat sen juuri hakemaasi työpaikkaa varten - se on tärkeää räätälöidä joka työpaikkaa varten erikseen. Profiilissa on hyvä tuoda esille keskeinen kokemuksesi, osaamisesi ja lisäksi antaa kuva siitä, mihin suuntaan näet urasi kehittyvän.  Työkokemus  Työkokemus on kenties CV:n tärkein sisältö, joten se kuuluu aina osana ansioluetteloon.  Etenkin hiljattain valmistuneilla tai uranvaihtoa tekevillä työkokemusta ei aina ole erityisen paljon. Näissä tapauksissa työkokemuksena voi ottaa mukaan myös työharjoittelut ja muut harjoittelupaikat, ja myös vapaaehtoistyö voi olla tärkeä lisä CV:ssä erityisesti jos se liittyy hakemaasi työpaikkaan. Valtaosa ansioluetteloista on käänteisesti kronologisia, eli niissä on viimeisin työsuhde ensin.  Jokaisesta työpaikasta on hyvä ottaa mukaan työnantajan nimen, työsuhteen keston ja tehtävänimikkeen lisäksi keskeiset vastuualueet ja saavutukset, kuten isot projektit, asiakaskannan kasvattaminen, tuotelanseeraukset tai vaikkapa uuden konttorin avaaminen tai tiimin rekrytointi. Mikäli sinulla on työhistoriassa aukko, on hyvä aina yrittää kääntää se positiiviseksi vaikka olisit ollut työnhakijana. Älä koskaan yritä peitellä työhistorian aukkoja vääristelemällä työsuhteiden kestoja tai muilla keksityillä tiedoilla. Aktiivimalli vaatii, että työnhakija on aktiivinen ja lisäksi moni osallistuu työnhakijana ollessaan erilaisille kursseille. Voit hyvin kertoa olevasi aktiivinen työnhakija, joka on päivittänyt omia taitojaan työnhaun ja tietotekniikan suhteen, ja lisäksi mainita muita aktiviteetteja, joihin olet osallistunut. Jos olet ollut työelämän ulkopuolella perhevapaiden vuoksi, voit hyvin lisätä perhevapaan lyhyesti ylimmäksi työsuhteet-osiossa. Moni päivittää osaamistaan ennen työelämään palaamista, joten voit hyvin mainia lyhyesti kuinka olet valmistautunut työelämään palaamiseen. Mikäli olet ollut työelämän ulkopuolella sairauden vuoksi, jätä tämä ansioluettelossa mainitsematta. Kyse on hyvin henkilökohtaisesta asiasta, josta työnantaja ei saa kysyä edes haastattelutilanteessa.  Koulutus Työkokemuksen lisäksi koulutus on yksi ansioluettelon tärkeimmistä osioista. Koulutuksen osalta tärkeimmät tiedot ovat tutkinnon nimi, oppilaitos sekä opintojen ajanjakso. Mikäli olet hiljattain valmistunut eikä sinulla ole paljon työkokemusta, mutta opintoihisi liittyneen lopputyön aihe liittyy läheisesti hakemaasi tehtävään tai toimialaan, voit mainita myös tämän. Muussa tapauksessa koulutuksesta riittää perustiedot. Jos sinulla on useampi tutkinto, listaa tuorein ylimpänä, jollei aiempi tutkinto ole selkeästi olennaisin hakemasi tehtävän kannalta. Tutkintoon johtavan koulutuksen lisäksi koulutuksen alle voi lisätä myös kurssit, kuten avoimessa yliopistossa suoritetut kurssit. Osaaminen eli taidot Osaaminen voidaan jakaa karkeasti pehmeisiin taitoihin ja koviin taitoihin. Kovat taidot on usein selkeästi määriteltävissä: esimerkiksi osakeyhtiön tilinpäätöksen tekeminen on selkeästi määriteltävissä oleva taito, samoin vaikkapa tietyn asiakkuuksienhallintajärjestelmän käyttäminen tai ohjelmointikielen tai järjestötoiminnan pyörittämisen osaaminen.  Näiden taitojen kohdalla monella voi olla kursseja, sertifiointeja tai tietyn tason osaamista, jonka esille tuleminen on tärkeää. Osaamisen suhteen ansioluettelossa osaaminen on ensiarvoista tuoda taitoja esille siten, että se noudattelee työpaikkailmoituksessa mainittuja vaatimuksia. Työpaikkailmoituksessa mainittuja osaamisalueita on hyvä tuoda esille CV:ssä myös siitä syystä, että suuri osa työnantajista käyttää rekrytointi- eli ATS-järjestelmiä. Nämä järjestelmät osaavat “lukea” asiakirjoja ja tunnistavat niistä tiettyjä sanoja, lisäksi  päätellä tämän perusteella onko hakijalla edellytettyä osaamista vai ei. Työpaikkoihin voi olla useita satoja hakijoita, joten ottamalla mukaan oikeat taitoihin liittyvät ilmaisut parannat mahdollisuuksiasi päästä haastatteluun. Ota siis aina mukaan 5-7 eri taitoa, jotka liittyvät hakemaasi työpaikkaan.  Henkilökohtaiset vahvuudet ja valmiudet Vahvuudet eli niin sanotut pehmeät taidot on usein vaikea määritellä, mutta ne liittyvät usein esimerkiksi vuorovaikuttamiseen. Niitä kutsutaan joskus myös valmiuksiksi. Työpaikkailmoituksissa on usein listattu joukko erilaisia vahvuuksia, joita hakijalta toivotaan, kuten paineensieto- tai esitystaitoja. On sanottu, että pehmeiden taitojen arvostus on nousussa, sillä ne kertovat usein ominaisuuksista jotka tulevat henkilöltä luonnostaan. Joissakin tilanteissa työnantaja voi painottaa henkilökohtaisia vahvuuksia jopa enemmän kuin kovia taitoja, sillä kovia taitoja voi aina opetella.   Kielitaito Valtaosassa työpaikoista tarvitaan suomen lisäksi muiden kielten osaamista. Etenkin englannin ja tietyillä alueilla myös ruotsin kielen osaaminen voivat olla erityisen tärkeitä. Kielitaito on siis tärkeää ilmoittaa ansioluettelossa. Kielitaidon suhteen voit yksinkertaisesti lisätä kielet oman otsikkonsa alle ilman kielitaitosi tason määrittelyä, mutta usein voi olla tarpeen ilmaista osaamisesi taso.  Jos olet hiljattain valmistunut tai olet ottanut kielitaitosi kohentamiseksi kursseja, Eurooppalainen viitekehys voi olla sinulle jo tuttu. Se määrittelee kielitaidon tason konkreettisen osaamisen kautta, eli esimerkiksi taso A1 on aivan perustaso, jolla ei kuitenkaan pärjää vaikkapa asiakaspalvelutilanteessa. B2 olisi puolestaan itsenäinen kielenkäyttäjä, joka selviää keskusteluista. Jos kielitatosi tason määrittely tämän viitekehyksen mukaan on vaikeaa, voit myös käyttää vakiintuneita ilmaisuja, kuten “tyydyttävä”, joka kuvaa perusteiden hallintaa, tai “sujuva”, joka vastaa monipuolista keskustelutason osaamista.  Harrastukset ja kiinnostuksen kohteet Harrastukset voivat kertoa sinusta persoonana paljonkin, ja niiden avulla voi joissakin tapauksissa erottua hakijajoukosta, mutta todellisuus on että harrastukset antavat CV:lle melko harvoin lisäarvoa. Näin on etenkin siinä tapauksessa, että harrastuksiisi lukeutuu vaikkapa perheen kanssa harrastaminen, lukeminen tai musiikin kuuntelu - vaikka nämä ovatkin mukavia tapoja rentoutua, totuus on että valtaosa suomalaisista voisi ilmoittaa samat asiat harrastuksinaan ansioluettelossa. Pohdi siis tarkkaan, onko harrastuksillasi yhteyttä hakemaasi työpaikkaan tai tehtävään. Mikäli harrastuksiisi kuuluu vapaaehtoistyö ja sinulla on siihen liittyvä luottamustoimi, kuuluu se Luottamustoimet-otsikon alla. Poikkeuksena harrastusten listaamiselle on selkeästi tilanne, jolloin olet vaihtamassa alaa ja harrastuksesi liittyy jollakin tapaa uuteen työpaikkaasi. Jos olet vaikkapa aikuisena kouluttautunut kaupalliselle alalle ja satut tuntemaan toimialan harrastuksesi kautta, tätä kannattaa ehdottomasti korostaa ja kertoa muutamalla lauseella kuinka harrastus on antanut sinulle työn kannalta arvokasta osaamista tai tietoa.   Suosittelijat Suosittelijat eli referenssit nousee usein esille työnhakuprosessissa ennemmin tai myöhemmin. Vaikka niitä harvoin mainitaan työpaikkailmoituksissa, kannattaa valmistautua siihen, että varsinkin työnhaun viimeiseen vaiheeseen edenneiltä kandidaateilta kysytään suosittelijoista. Suosittelijat ovat pääsääntöisesti sinun kanssasi työskenneitä henkilöitä, jotka ovat suostuneet kertomaan kokemuksistaan yhteistyöstä kanssasi.  CV:ssä suosittelijoiden yhteystietoja ei välttämättä kannata mainita, jollei niitä erityisesti pyydetä. Poikkeuksia kuitenkin on, ja esimerkiksi jos olet hakemassa työpaikkaa yrityksestä, jossa vaikkapa entinen työkaverisi nykyisin työskentelee ja hän on halukas suosittelemaan sinua, voi suosittelijan mainitsemisesta olla hyötyä.